ಕೋಚ್, ಬಾಸ್ ಎಚ್ಚರಿಕೆಗೆ ಡೋಂಟ್ ಕೇರ್.. ನಾನು ಫಿಟ್ ಅಂತಿದ್ದಾರೆ ಹಿಟ್ಮ್ಯಾನ್ ಆಸ್ಟ್ರೇಲಿಯಾ ಸರಣಿಯಿಂದ ರೋಹಿತ್ ಶರ್ಮಾರನ್ನ ಕೈ ಬಿಟ್ಟಿದ್ದು, ಪರವಿರೋಧದ ಚರ್ಚೆಗೆ ಕಾರಣವಾಗಿತ್ತು. ಇದೀಗ ಈ ಚರ್ಚಾ ಅಖಾಡಕ್ಕೆ ಸ್ವತಃ ರೋಹಿತ್ ಧುಮುಕಿದ್ದಾರೆ. ಇಷ್ಟೇ ಅಲ್ಲ.. ಬಿಸಿಸಿಐ ಬಾಸ್ಗಳಿಗೆ ಬಹಿರಂಗ ಸವಾಲ್ ಎಸೆದಿದ್ದಾರೆ. ಅಕ್ಟೋಬರ್ 27ರ ಸಂಜೆ ಆಸ್ಟ್ರೇಲಿಯಾ ಸರಣಿಗೆ ಟೀಮ್ ಇಂಡಿಯಾವನ್ನ ಸೆಲೆಕ್ಟ್ ಮಾಡಿದ ದಿನದಿಂದ ಆರಂಭವಾಗಿರೂ ಚರ್ಚೆ ಇನ್ನೂ ನಿಂತಿಲ್ಲ. ಕಾಂಗರೂ ನಾಡಿನಲ್ಲಿ ನಡೆಯೋ ಪ್ರತಿಷ್ಠಿತ ಸರಣಿಯಿಂದ ರೋಹಿತ್ ಶರ್ಮಾರನ್ನ ಕೈ ಬಿಟ್ಟ ವಿಚಾರಕ್ಕೆ ದಿನಕ್ಕೊಂದು ಟ್ವಿಸ್ಟ್ ಆಯಂಡ್ ಟರ್ನ್ಗಳು ಸಿಗುತ್ತಲೇ ಇವೆ. ಕಿಂಗ್ಸ್ ಇಲೆವೆನ್ ಪಂಜಾಬ್ ವಿರುದ್ಧ ನಡೆದ ಡಬಲ್ ಸೂಪರ್ ಓವರ್ ಫೈಟ್ ಅಭಿಮಾನಿಗಳಿಗೆ ಥ್ರಿಲ್ಲಿಂಗ್ ನೀಡಿದ್ರೆ, ಹಿಟ್ಮ್ಯಾನ್ ಶಾಕ್ ನೀಡ್ತು. ಸೋಲಿನ ಆಘಾತದೊಂದಿಗೆ, ಇಂಜುರಿಯೂ ರೋಹಿತ್ರನ್ನ ಭಾದಿಸಿತು. ಗ್ರೇಡ್2 ಹ್ಯಾಮ್ಸ್ಟ್ರಿಂಗ್ ಇಂಜುರಿಗೆ ತುತ್ತಾದ ಮುಂಬೈ ನಾಯಕ 4 ಪಂದ್ಯಗಳಿಂದ ದೂರ ಉಳಿಯ ಬೇಕಾಯ್ತು. ಮಾತ್ರವಲ್ಲ, ಪ್ರತಿಷ್ಠಿತ ಆಸ್ಟ್ರೇಲಿಯಾ ಸರಣಿಗೆ ಅವಕಾಶವೂ ಕೈ ತಪ್ಪಿತು. ಆಸ್ಟ್ರೇಲಿಯಾ ಸರಣಿಗೆ ತಂಡವನ್ನ ಆಯ್ಕೆ ಮಾಡಿದ ಸೆಲೆಕ್ಷನ್ ಕಮಿಟಿ ಗಾಯಗೊಂಡಿರೋ ರೋಹಿತ್ ವೈದ್ಯರ ನಿಗಾದಲ್ಲಿದ್ದಾರೆ ಎಂದು ಹೇಳಿತ್ತು. ತಂಡ ಪ್ರಕಟಿಸಿದ ಕೆಲ ಹೊತ್ತಲ್ಲೇ ಮುಂಬೈ ಇಂಡಿಯನ್ಸ್ ತಂಡದ ಅಧಿಕೃತ ಟ್ವಿಟರ್ ಖಾತೆಯಲ್ಲಿ ರೋಹಿತ್ ಅಭ್ಯಾಸ ನಡೆಸ್ತಾ ಇರೋ ವಿಡಿಯೋವೊಂದನ್ನ ಪೋಸ್ಟ್ ಮಾಡಿತ್ತು. ಅದೇ ವಿಡಿಯೋ ವಿವಾದಕ್ಕೆ ಕಾರಣವಾಗಿತ್ತು. ಇದೇ ವಿಡಿಯೋವನ್ನ ಉಲ್ಲೇಖಿಸಿ ಮಾಜಿ ಮುಂಬೈಕರ್ಗಳು ಇದ್ಯಾವ ಇಂಜುರಿ ಎಂದು ಆಯ್ಕೆ ಸಮಿತಿ ವಿರುದ್ಧ ಕಿಡಿಕಾರಿದ್ರು. ಇದು ವಿವಾದಕ್ಕೀಡಾದ ಬೆನ್ನಲ್ಲೇ, ಬಿಸಿಸಿಐನ ವೈದ್ಯರ ತಂಡ ರೋಹಿತ್ ಫಿಟ್ನೆಸ್ ರಿಪೋರ್ಟ್ ಅನ್ನ ಬಿಡುಗಡೆ ಮಾಡಿತ್ತು. ಅದರಲ್ಲಿ ಹಿಟ್ಮ್ಯಾನ್ಗೆ 3 ವಾರಗಳ ವಿಶ್ರಾಂತಿಯ ಅಗತ್ಯತೆ ಇದೆ ಎಂದು ತಿಳಿಸಿತ್ತು. ಈ ಬಗ್ಗೆ ಪ್ರತಿಕ್ರಿಯಿಸಿದ್ದ ಟೀಮ್ ಇಂಡಿಯಾ ಕೋಚ್ ರವಿಶಾಸ್ತ್ರಿ ಹೇಳಿದ್ದು ಇದನ್ನೇ. ಭವಿಷ್ಯದ ದೃಷ್ಠಿಯಿಂದ ರೋಹಿತ್ ಶರ್ಮಾ ವಿಶ್ರಾಂತಿ ತೆಗೆದುಕೊಳ್ಳುವುದು ಸೂಕ್ತ ಎಂದು ಶಾಸ್ತ್ರಿ ಅಭಿಪ್ರಾಯ ಮಂಡಿಸಿದ್ರು. ಫಿಟ್ ಆದ್ರೆ ಮಾತ್ರ ಚಾನ್ಸ್ ಅಂದ ಬಿಸಿಸಿಐ ಬಾಸ್..! ಕೋಚ್ ಶಾಸ್ತ್ರಿ ಬೆನ್ನಲ್ಲೇ ಬಿಸಿಸಿಐ ಅಧ್ಯಕ್ಷ ಸೌರವ್ ಗಂಗೂಲಿ ಕೂಡ ರೋಹಿತ್ ಶರ್ಮಾ ಸಂಪೂರ್ಣ ಫಿಟ್ ಆದ್ರೆ ಆಸ್ಟ್ರೇಲಿಯಾ ಪ್ರವಾಸಕ್ಕೆ ಚಾನ್ಸ್ ಸಿಗುತ್ತೆ ಅನ್ನೋ ಅರ್ಥದಲ್ಲಿ ಮಾತನಾಡಿದ್ರು. ರೋಹಿತ್ಗೆ ವಿಶ್ರಾಂತಿಯ ಅಗತ್ಯತೆ ಇದೆ ಅನ್ನೋದೇ ದಾದಾ ಮಾತಿನ ಅರ್ಥವಾಗಿತ್ತು. ಆದ್ರೆ ಬಿಸಿಸಿಐ ಬಾಸ್ ಸಲಹೆಯನ್ನೂ ರೋಹಿತ್ ತಳ್ಳಿ ಹಾಕಿದ್ರು. BCCI ಬಾಸ್ಗಳಿಗೆ ಹಿಟ್ಮ್ಯಾನ್ ಬಹಿರಂಗ ಸವಾಲ್..! ಬಿಸಿಸಿಐ ಬಾಸ್ ಹೇಳಿಕೆ ನೀಡಿದ ದಿನವೇ ರೋಹಿತ್ ಹೈದ್ರಾಬಾದ್ ವಿರುದ್ಧದ ಪಂದ್ಯದಲ್ಲಿ ಕಣಕ್ಕಿಳಿದರು. ಪಂದ್ಯದ ಟಾಸ್ ವೇಳೆ ಅದಲ್ಲದೇ ನಾನು ಫುಲ್ ಫಿಟ್ ಆಗಿದ್ದೇನೆ ಎಂದು ಅವರೇ ಹೇಳಿದ್ರು. ಈ ಮೂಲಕ ಫಿಟ್ ಇಲ್ಲ ಅಂತಿದ್ದ ಬಿಸಿಸಿಐಗೆ ನಾನು ಫಿಟ್ ಆಯಂಡ್ ಫೈನ್ ಎಂದು ಪರೋಕ್ಷವಾಗಿ ಟಾಂಗ್ ನೀಡಿದ್ದಾರೆ. ನಂಗೆ ವಿಶ್ರಾಂತಿಯ ಅಗತ್ಯವಿಲ್ಲ.. ಭವಿಷ್ಯಕ್ಕಿಂತ ಇಂದಿನ ಮುಂಬೈ ಇಂಡಿಯನ್ಸ್ ಪಂದ್ಯವೇ ಮುಖ್ಯ ಅನ್ನೋ ಮೊಂಡುವಾದಕ್ಕೆ ರೋಹಿತ್ ಬಿದ್ದಂತಿದೆ. ಗಂಗೂಲಿ, ರವಿಶಾಸ್ತ್ರಿ ಹೇಳಿದ್ದು ರೋಹಿತ್ ಒಳಿತಿಗಾಗಿಯೇ. ಯಾಕಂದ್ರೆ ಹಿಟ್ಮ್ಯಾನ್ ಸ್ವಲ್ಪ ಮೈಮರೆತರೂ ಅಪಾಯ ಕಟ್ಟಿಟ್ಟ ಬುತ್ತಿ ಅನ್ನೋದು ಈ ಇಬ್ಬರಿಗೂ ಚೆನ್ನಾಗಿಯೇ ತಿಳಿದಿತ್ತು. ಇಂಜುರಿ ಸಮಸ್ಯೆಗೆ ತುತ್ತಾಗಿರುವ ರೋಹಿತ್ ಶರ್ಮಾ ಕಡ್ಡಾಯ ವಿಶ್ರಾಂತಿ ತೆಗೆದುಕೊಳ್ಳುವುದು ಸೂಕ್ತ ಅನ್ನೋದು ಶಾಸ್ತ್ರಿ ಅಭಿಪ್ರಾಯವಾಗಿತ್ತು. ಯಾಕಂದ್ರೆ ರೋಹಿತ್ ಇಂಜುರಿಗೆ ತುತ್ತಾಗಿರೋದು ಇದು 6ನೇ ಬಾರಿ. 2014ರಲ್ಲಿ ಮೊದಲ ಬಾರಿಗೆ ಫಿಂಗರ್ ಇಂಜುರಿಗೆ ತುತ್ತಾಗಿದ್ದ ರೋಹಿತ್, 2015ರಲ್ಲಿ ಹ್ಯಾಮ್ಸ್ಟ್ರಿಂಗ್, 2016ರಲ್ಲಿ ಮೊಣಕಾಲು, ಪಾದ, ತೊಡೆಯ ಗಾಯದ ಸಮಸ್ಯೆಯನ್ನ ಅನುಭವಿಸಿದ್ರು. ಅದಾದ ಬಳಿಕ ಇದೀಗ ಮತ್ತೆ ಹ್ಯಾಮ್ಸ್ಟ್ರಿಂಗ್ ಇಂಜುರಿಗೆ ತುತ್ತಾಗಿದ್ದಾರೆ. ಈಗಾಗಲೇ 6 ಬಾರಿ ಇಂಜುರಿಗೆ ತುತ್ತಾಗಿರೋ ರೋಹಿತ್ ಶರ್ಮಾ ಇದೀಗ ಮತ್ತೆ ದುಡುಕಿದ್ರೆ ನಿಜಕ್ಕೂ ಅಪಾಯವಿದೆ. ವೈಟ್ ಬಾಲ್ ಫಾರ್ಮೆಟ್ನ ವಿಶ್ವ ಶ್ರೇಷ್ಠ ಬ್ಯಾಟ್ಸ್ಮನ್ ರೋಹಿತ್ ಟೀಮ್ಇಂಡಿಯಾ ಆಧಾರ. ಹೀಗಾಗಿಯೇ ಹಿಟ್ಮ್ಯಾನ್ ಭವಿಷ್ಯದ ದೃಷ್ಟಿಯಿಂದ ರೋಹಿತ್ಗೆ ವಿಶ್ರಾಂತಿಯನ್ನ ಸೂಚಿಸಲಾಗಿತ್ತು. ಆದ್ರೆ ಹಿಟ್ಮ್ಯಾನ್ ಮಾತ್ರ ಚಾನ್ಸ್ ಸಿಕ್ಕಿಲ್ಲ ಅಂತ ರೊಚ್ಚಿಗೆದ್ದಂಗೆ ಕಾಣ್ತಿದೆ.